ഡോക്ടര്മാര് പിശാചുക്കള്, ആശുപത്രിയില് പോയാല് നരകത്തില് പോകും അന്ധവിശ്വാസം പടര്ത്തിയ ഉവൈസിനും , ജിന്നുമ്മയ്ക്കുമെതിരെ നാട്ടുകാര് കണ്ണൂര് : 11 കാരി ചികിത്സ കിട്ടാതെ മരിച്ച സംഭവത്തില് അറസ്റ്റിലായ ഉസ്താദ് ഉവൈസും , ഭാര്യ മാതാവ് ജിന്നുമ്മ എന്ന ഷഹീബയും നാട്ടില് അന്ധവിശ്വാസം പരത്താന് ശ്രമിച്ചിരുന്നുവെന്ന് നാട്ടുകാര് . ഫാത്തിമയുടെ മരണത്തിന് പിന്നാലെ ഈ കുടുംബത്തിന് നേരെ നാട്ടുകാര് തന്നെ രംഗത്ത് എത്തി. ഉവൈസും ജിന്നുമ്മയും വാക്സിന് എടുത്തിട്ടില്ല. കുടുംബത്തിലുള്ളവരെയും,ബന്ധുക്കളെയും വാക്സിന് എടുക്കാനും ഇവര് സമ്മതിച്ചിരുന്നില്ല. ആശുപത്രിയില് പോകുന്നതിനേയും ഡോക്ടര്മാരെ കാണുന്നതിനെയും എതിര്ത്ത് ജിന്നുമ്മയും ഉവൈസും വ്യാപക പ്രചാരണം നടത്തിയിരുന്നുവെന്നാണ് പ്രദേശവാസികള് പറയുന്നത് . ഡോക്ടര്മാര് പിശാചുക്കളാണെന്നും ആശുപത്രിയില് പോയാല് നരകത്തില് പോകുമെന്നായിരുന്നു ഇവരുടെ പ്രചാരണം. ഇയാളുടെ ഭാര്യയുടെ പ്രസവവും വീട്ടില് വച്ചായിരുന്നു. സ്വന്തം മാതൃസഹോദരിയുടെ മകന് വാഹനാപകടത്തില് പരിക്കേറ്റ് ആശുപത്രിയില് ചികിത്സയില് കഴിയുമ്ബോള് ഉവൈസ് വന്ന് നിര്ബന്ധമായി ഡിസ്ചാര്ജ് ചെയ്യിപ്പിച്ചു. പിന്നെ ഇവരുടെ ചികിത്സയില് ആരോഗ്യനില മോശമായ യുവാവ് ശ്വാസം മുട്ടി മരിക്കുകയായിരുന്നുവെന്നും. അര്ധസഹോരദരനെ ആശുപത്രിയിലെത്തിക്കാന് ശ്രമിച്ച തന്നെ ഉവൈസും അയാളുടെ ഭാര്യസഹോദരനും ചേര്ന്ന് കൈയ്യേറ്റം ചെയ്യാന് ശ്രമിച്ചുവെന്നും ഉവൈസിന്റെ ബന്ധുവും പൊതുപ്രവര്ത്തകനുമായ സിറാജ് വെളിപ്പെടുത്തി. ഇസ്ലാമുമായി യാതൊരു ബന്ധവുമില്ലാത്ത കാര്യങ്ങളാണ് മതത്തിന്റെ മറവില് ഇവര് ചെയ്യുന്നതെന്നും സിറാജ് പറയുന്നു. ഉവൈസിന്റെ നേതൃത്വത്തിലുള്ള മന്ത്രവാദ ചികിത്സ മൂലം തന്റെ കുടുംബത്തില് തന്നെ മൂന്ന് പേര് മരിച്ചിട്ടുണ്ടെന്ന് സിറാജ് പറയുന്നു. ഇതിനെ എതിര്ത്തതിന്റെ പേരില് തനിക്ക് കടുത്ത മാനസിക പീഡനം നേരിടേണ്ടി വന്നുവെന്നും സിറാജ് പറഞ്ഞു